11. ฐานะการเงินและผลการดำเนินงาน

  11.1 งบการเงิน

(ก) สรุปรายงานการสอบบัญชี ในระยะ 3 ปีที่ผ่านมา ปรากฎตามเอกสารแนบ 2

(ข) ตารางสรุปงบการเงินรวม ในระยะ 3 ปีที่ผ่านมา ปรากฎตามเอกสารแนบ 3, 4, 5, 6

(ค) อัตราส่วนทางการเงินที่สำคัญ ของบริษัท และบริษัทย่อย ปรากฎตามเอกสารแนบ 7

11.2 คำอธิบายและการวิเคราะห์ของฝ่ายจัดการ (Management Discussion and
Analysis)

1. ผลการปฏิบัติตามแผนการดำเนินธุรกิจ

แผนการดำเนินธุรกิจด้านการลงทุนส่วนหนึ่งในโครงการต่างประเทศนั้น
โครงการในประเทศเวียตนามคือ กองทุนรวมเพื่อพัฒนาธุรกิจอสังหาริมทรัพย์ ชื่อ Ban Yan Tree
Indochina Hospitality Fund L.P. บริษัทฯ ยังชำระเงินลงทุนไม่ครบ
แต่ยังคงมีการเรียกชำระเงินลงทุนอย่างต่อเนื่องเมื่อมีความจำเป็นต้องใช้เงินทุนตามระยะเวลาการก่อสร้าง
จากสิ้นปี 2553 เงินลงทุนในโครงการนี้
ตามสัดส่วนของบริษัทชำระเงินลงทุนแล้วเทียบเป็นสกุลบาทมีจำนวน 65.055 ล้านบาท มาเป็น
90.9 ล้านบาท ณ สิ้นปี 2554 หรืออีกนัยหนึ่ง ระหว่างปี 2554 บริษัทฯ
มีเงินลงทุนเพิ่มในโครงการนี้จำนวน 25.845 ล้านบาท
ซึ่งผู้บริหารโครงการยังคาดว่าเป็นไปตามแผนงาน โดยโครงการแรกกำหนดจะสร้างเสร็จภายในปี
พ.ศ.2555

ส่วนโครงการร่วมทุนดำเนินธุรกิจอสังหาริมทรัพย์ ที่เมือง Jiashan
ประเทศสาธารณรัฐประชาชนจีนซึ่งบริษัทฯ และบริษัทย่อยได้ลงทุนเทียบเป็นสกุลบาทเท่ากับ 677
ล้านบาท หรือสัดส่วนการลงทุนร้อยละ 49 โดยแบ่งออกเป็น 3 phase
ยังดำเนินการเป็นไปตามแผน ขณะนี้โครงการ phase ที่ 1 ใกล้เสร็จแล้ว
คาดว่าจะสามารถโอนขายให้ผู้ซื้อได้ ภายในปี 2555

2. ผลการดำเนินงาน

  ในรอบปี 2554 ผลการดำเนินงานตามงบการเงินเฉพาะกิจการของบริษัทฯ
  ซึ่งคำนวณตามวิธีราคาทุน มีกำไรสุทธิ 760.33 ล้านบาท ลดลง 547.48 ล้านบาท หรือร้อยละ
  41.86 เมื่อเทียบกับปี 2553 ซึ่งมีกำไรสุทธิ 1,307.81 ล้านบาท สาเหตุหลักมาจาก บริษัทฯ
  ได้รับเงินปันผลลดลง 173.16 ล้านบาท
  ปีนี้ไม่มีรายได้จากรายการโอนกลับค่าเผื่อการด้อยค่าของอสังหาริมทรัพย์ เพื่อการลงทุน หรือ
  ที่ดิน อาคาร และอุปกรณ์ จำนวน152.69 ล้านบาท
  อันเป็นผลจากการเปลี่ยนประเภทธุรกิจของเขตศรีราชา
  อีกทั้งปีที่แล้วมีรายการโอนกลับบัญชีขาดทุนจากการด้อยค่าของเงินลงทุน 106.72 ล้านบาท
  ซึ่งเปรียบเสมือนเป็นรายได้ แต่ในปีนี้มีการบันทึกขาดทุนจากการด้อยค่าของเงินลงทุนจำนวน
  68.55 ล้านบาท ซึ่งส่วนหนึ่งมาจากการตั้งค่าเผื่อการด้อยค่าของเงินลงทุนในโรงไฟฟ้า Yunnan
  Energy Qujing–Union Power Co., Ltd.
  ทำให้รายการการด้อยค่าของเงินลงทุนนี้มีผลต่างรายได้ลดลง 175.26 ล้านบาท นอกจากนี้
  รายได้สุทธิลดลงจากการเปลี่ยนประเภทธุรกิจของสาขาศรีราชา จำนวน 93.72 ล้านบาท ในปี
  2554 บริษัทฯ มีค่าใช้จ่ายทางการเงินลดลง 37.21 ล้านบาท
  เนื่องจากจำนวนหนี้เงินกู้ลดลงมาก จากการชำระหนี้ระยะยาวก่อนครบกำหนด อีกประการหนึ่ง
  ค่าใช้จ่ายภาษีเงินได้นิติบุคคลลดลงจำนวน 8.46 ล้านบาท ด้วย
  ทั้งหมดนี้เป็นสาเหตุทำให้กำไรสุทธิสำหรับปี 2554 ตามงบการเงินเฉพาะกิจการมีจำนวน
  760.33 ล้านบาท ซึ่งตามมาตรฐานการบัญชีกำหนดให้ใช้วิธีราคาทุน
  จึงแตกต่างจากกำไรสุทธิตามงบการเงินรวม ซึ่งต้องคำนวณตามวิธีส่วนได้เสีย ในปี 2554
  ผลการดำเนินงานของบริษัทฯและบริษัทย่อย ตามงบการเงินรวม
  ส่วนที่เป็นกำไรของผู้ถือหุ้นของบริษัทฯ มีจำนวนเงิน 738.08 ล้านบาทลดลง 1,074.97
  ล้านบาท หรือร้อยละ 59.29 เมื่อเทียบกับปี 2553 ซึ่งมีกำไรสุทธิส่วนของบริษัทฯ 1,813.04
  ล้านบาท สาเหตุหลักของการเปลี่ยนแปลงผลการดำเนินงาน
  เป็นผลกระทบอันเกิดจากปัจจัยสำคัญดังนี้

  2.1 เป้าหมายของหน่วยงานภาครัฐของต่างประเทศ

ตามที่บริษัทฯ มีเงินลงทุนในธุรกิจพลังงานในประเทศจีน ประเภทผลิตและขายกระแสไฟฟ้าและไอน้ำ
หรือเป็นธุรกิจประเภทสาธารณูปโภค หนึ่งในบริษัทร่วมทุนประเภทนี้ชื่อ Wuxi –Union
Cogeneration Co.Ltd. ตั้งอยู่ที่เมือง Wuxi มณฑล Jiangsu
ในระยะหลังเมืองมีการขยายตัวออกไป จนถึงบริเวณที่ตั้งโรงไฟฟ้าแห่งนี้
ทางการจึงมีนโยบายให้โรงงานอุตสาหกรรมรอบๆโรงไฟฟ้าย้ายสถานที่ตั้ง
ทำให้ลูกค้าของโรงไฟฟ้านี้ลดลง และทางการกำหนดให้โรงไฟฟ้าแห่งนี้เลือกว่า
ถ้าหากโรงไฟฟ้าไม่ย้ายสถานที่ตั้ง ก็ต้องเปลี่ยนจากโรงไฟฟ้าถ่านหิน เป็นใช้ก๊าซธรรมชาติ
ซึ่งต้องลงทุนเป็นจำนวนเงินมาก หรือมิฉะนั้นต้องย้ายสถานที่ตั้งโรงไฟฟ้าไปสถานที่ใหม่
ซึ่งล้วนต้องใช้เงินทุนก่อสร้างใหม่สูง ดังนั้นบริษัทฯ
พิจารณาแล้วโรงไฟฟ้าแห่งนี้ไม่สามารถดำเนินธุรกิจตามปกติต่อไปได้
หรือถ้าดำเนินงานต่อต้องเพิ่มเงินลงทุนใหม่สูงมาก ซึ่งอาจทำให้ผลตอบแทนไม่คุ้มค่าเงินลงทุน
บริษัทฯ จึงมีความจำเป็นต้องขายเงินลงทุนนี้ออกไป บริษัทร่วมจึงลดลง
และจากในอดีตที่เคยได้รับผลตอบแทนดีจากเงินลงทุนในบริษัทดังกล่าว
เป็นไม่มีผลตอบแทนจากบริษัทร่วมนี้อีกต่อไป

นอกจากนี้ บริษัทฯ มีการลงทุนในโรงไฟฟ้าในมณฑลยูนนาน ชื่อ Yunnan Energy Qujing-Union
Power Cogeneration Co.,Ltd. โดยใช้ถ่านหินเป็นเชื้อเพลิง
ด้วยในระยะหลังราคาถ่านหินมีราคาเพิ่มสูงขึ้นมาก และต้องลงทุนในเรื่องสิ่งแวดล้อมด้วย
ทำให้ต้นทุนสูงขึ้นมาก แต่ทางการจีนไม่อนุมัติให้ขึ้นราคาขายค่าไฟฟ้าได้สูงขึ้นตามสัดส่วนต้นทุนที่สูงขึ้น
ทำให้บริษัท ดังกล่าวมีผลการดำเนินงานขาดทุนต่อเนื่อง
และฝ่ายจัดการไม่สามารถแก้ไขสถานการณ์ได้ จนกระทั่งเริ่มขาดสภาพคล่องทางการเงิน
คณะกรรมการบริษัทดังกล่าวจึงมีมติให้หยุดการดำเนินงาน
ซึ่งมีผลทำให้มูลค่าของสินทรัพย์สุทธิลดลงมาก บริษัทฯ จึงต้องรับรู้ขาดทุนจากการนี้ในงบการเงินรวม
จำนวน 225 ล้านบาท ในปี 2554

2.2 ความผันผวนจากราคาหลักทรัพย์ในตลาดรองของต่างประเทศ

ตามที่บริษัทฯ มีเงินลงทุนในหลักทรัพย์ในความต้องการของตลาดในต่างประเทศ ซึ่งมียอดคงเหลืออยู่
ณ วันสิ้นงวด ตามมาตรฐานการบัญชี จะต้องบันทึกส่วนต่างระหว่างราคาทุนและราคาตลาด ณ
วันสิ้นงวดของหลักทรัพย์ที่คงเหลือ ณ
วันสิ้นงวดไว้ในบัญชีกำไรหรือขาดทุนที่ยังไม่เกิดขึ้นจริงจากการตีราคาตลาดของเงินลงทุน
ต่อเมื่อมีการขายหลักทรัพย์ดังกล่าวออกไป จึงล้างยอดในบัญชีนี้ออก และเปลี่ยนเป็นกำไร
(ขาดทุน)จริงจากการขายหลักทรัพย์
เห็นได้ว่าถ้าราคาหลักทรัพย์ในตลาดรองมีความผันผวนมากเพียงใด
จะทำให้มีการรับรู้ส่วนต่างในงบกำไร (ขาดทุน) มากขึ้นเท่านั้น อย่างไรก็ตาม บริษัทฯ
มีนโยบายการลงทุนในธุรกิจที่มีปัจจัยพื้นฐานดี และคาดว่าจะได้ผลตอบแทนที่เหมาะสม

 2.3 อัตราแลกเปลี่ยนเงินตราต่างประเทศ

บริษัทฯ และบริษัทในกลุ่ม
มีธุรกรรมการนำเข้าและส่งออกสินค้าไปขายยังต่างประเทศสัดส่วนมากพอสมควร บริษัทฯ
จะจัดการป้องกันความเสี่ยงจากอัตราแลกเปลี่ยน โดยใช้วิธี Natural Hedge
สำหรับส่วนต่างเงินตราต่างประเทศที่ได้รับจากการชำระสินค้าที่มีมากกว่าจำนวนที่ต้องจ่ายนั้น
จะได้รับเป็นสกุลบาทมากขึ้นหรือน้อยลงขึ้นอยู่กับอัตราแลกเปลี่ยนเงินตราต่างประเทศ
ถ้าหากเงินสกุลบาทแข็งค่าขึ้นเมื่อเทียบกับสกุลเงินตราต่างประเทศ
จะมีผลทำให้จำนวนเงินตราต่างประเทศดังกล่าวขายได้สกุลบาทที่น้อยลง ในช่วงปี 2554
อัตราแลกเปลี่ยนมีความผันผวนมาก และเงินบาทค่อนข้างแข็งค่าเมื่อเทียบกับ ปี 2553
ทำให้ปริมาณเงินบาทที่ได้รับจากการขายส่งออกมีจำนวนน้อยลง

2.4 ความผันผวนของราคาวัตถุดิบ

ตามที่บริษัทในกลุ่มประกอบธุรกิจผลิตสินค้าด้านสิ่งทอ ซึ่งมีวัตถุดิบมาจากฝ้ายเป็นหลัก
ซึ่งราคาฝ้ายในตลาดโลกมีความผันผวนมากในปี 2554 ทั้งนี้ ตั้งแต่ปลายปี 2553
ราคาตลาดของฝ้ายมีการขึ้นราคาอย่างต่อเนื่อง ถึงกลางปี 2554 และราคาก็ได้ลดลงอย่างต่อเนื่อง
ดังนั้นวัตถุดิบประเภทฝ้ายที่ได้สั่งซื้อไว้ก่อนกลางปี 2554 จึงมีราคาสูง แต่สินค้าที่ผลิตสำเร็จ
ขายได้ในช่วงครึ่งปีหลังจะมีราคาตลาดลดต่ำกว่าต้นทุนที่เกิดขึ้น
ทำให้เกิดการด้อยค่าของสินค้าคงเหลือ อันจะส่งผลกระทบต่อผลการดำเนินงานของปี 2554
และจะทำให้บริษัทฯ ได้รับเงินปันผลจากเงินลงทุนในบริษัทนั้นๆ ลดลงตามไปด้วย

2.5 การตลาดและการแข่งขัน

ภายใต้สถานการณ์เศรษฐกิจโลกาภิวัฒน์ในปัจจุบัน ธุรกิจมีการแข่งขันที่ทวีความรุนแรงขึ้นตลอด
และมีรูปแบบการตลาดใหม่ๆ เกิดขึ้น
มีผู้ประกอบการรายใหม่เข้าสู่อุตสาหกรรมมากขึ้นทั้งในประเทศและต่างประเทศ
จนเกิดภาวะอุปทานมากกว่าอุปสงค์ ซึ่งเป็นสาเหตุให้ราคาขายของสินค้าไม่สามารถขึ้นราคาได้
แม้ว่าต้นทุนขายจะเพิ่มขึ้นตลอด ดังนั้น บริษัทฯ จึงต้องปรับเปลี่ยนการลงทุน ถ้าธุรกิจใดที่ลงทุนแล้ว
ผลตอบแทนที่คาดว่าจะได้รับไม่คุ้มกับเงินลงทุนหรือไม่มีความเหมาะสม
ก็อาจเปลี่ยนประเภทธุรกิจที่ลงทุนไปสู่ธุรกิจใหม่
แต่ถ้าธุรกิจใดยังพอแก้ไขปรับปรุงการดำเนินงานให้ดีขึ้นได้ บริษัทฯ
ก็จะยังคงให้เวลาและติดตามการดำเนินงาน เพื่อประเมินแนวโน้มของธุรกิจต่อไป

ในส่วนของปัจจัยอื่นที่ทำให้กำไรลดลง ไม่ไช่เป็นผลกระทบจากเหตุการณ์ภายนอก

3. ผลการดำเนินงานที่ผ่านมาของกลุ่มธุรกิจ

  3.1 รายได้จากการขายหรือบริการ

บริษัทฯ มีรายได้จากการขายหรือบริการในปี 2554 เท่ากับ 8,755.41 ล้านบาท ลดลง
1,385.68 ล้านบาท เมื่อเทียบกับปี 2553 ซึ่งมีจำนวน 10,141.09 ล้านบาท
เนื่องมาจากสาเหตุหลัก รายได้ของสาขาศรีราชาของ บริษัทฯ ตั้งแต่ปี 2554
ไม่ได้บันทึกเป็นรายได้จากการขายและบริการ จำนวนเงินประมาณ 1,200 ล้านบาท
จากที่ได้เคยเปิดเผยข้อมูลไว้แล้วเมื่อปลายปี 2553
ว่ามีการเปลี่ยนประเภทธุรกิจจากการรับจ้างผลิตชิ้นส่วนอิเล็คทรอนิกส์
เป็นให้เช่าทรัพย์สินที่เกี่ยวข้องกับการผลิตดังกล่าวทั้งหมดแทน นอกจากนี้ บริษัทฯ
ได้รับผลกระทบทางอ้อมเล็กน้อยในเหตุการณ์มหาอุทกภัย ไตรมาสที่ 4 ปี 2554 ยอดขายของธุรกิจ
พลาสติก และยาง ลดลงประมาณ 180 ล้านบาท

  3.2 รายได้อื่น

นอกจากรายได้จากการขายหรือบริการข้างต้น บริษัทฯ
ยังมีรายได้อื่นซึ่งส่วนใหญ่มาจากธุรกิจการลงทุน ในปี 2554 บริษัทฯ มีรายได้อื่นรวม 1,133.95
ล้านบาท ลดลง 292.51 ล้านบาท เมื่อเทียบกับปี 2553 ซึ่งมีรายได้อื่นรวม 1,426.46 ล้านบาท
หรือสัดส่วนที่ลดลงคิดเป็นร้อยละ 2.53 ของรายได้รวม ทั้งนี้มีสาเหตุหลักมาจาก

3.2.1 ปี 2554 รายการกำไรจากการจำหน่ายที่ดิน อาคาร และอุปกรณ์ มีจำนวน 15.91
ล้านบาท ลดลง 581.17 ล้านบาท เมื่อเทียบกับปี 2553 สาเหตุหลักเนื่องจาก ปี 2554
ไม่มีกำไรพิเศษที่เกิดขึ้นครั้งเดียว จากการจำหน่ายที่ดินบางส่วนของบริษัทย่อย ชื่อ บริษัท
ยูเนี่ยนอุตสาหกรรมสิ่งทอ จำกัด (มหาชน) จำนวนประมาณ 540 ล้านบาท

3.2.2 รายได้เงินปันผล ปี 2554 มีจำนวน 301.29 ล้านบาท ลดลง 51.33 ล้านบาท
เมื่อเทียบกับปี 2553 ที่ได้รับจำนวน 352.62 ล้านบาท เนื่องจากปี 2553 บริษัทฯ
ได้รับเงินปันผลจากเงินลงทุนในบริษัท ราชบุรีเพาเวอร์ จำกัด เป็นปีแรก รวมเงินปันผลประจำปี
และเงินปันผลระหว่างกาลที่ได้รับ ในปี 2553 เท่ากับ 290 ล้านบาท แต่ในปี 2554
ได้รับเงินปันผลในทำนองเดียวกัน รวมเพียง 230 ล้านบาท ลดลง 60 ล้านบาท

3.2.3 ปี 2554 บริษัทฯ มีกำไรจากอัตราแลกเปลี่ยน 67.40 ล้านบาท ลดลง 9.52 ล้านบาท
เมื่อเทียบกับปี 2553 ซึ่งมีจำนวน 76.92 ล้านบาท ส่วนใหญ่จากธุรกิจสิ่งทอ ยาง และโลหะ
ได้รับกำไรจากอัตราแลกเปลี่ยนลดลง เมื่อได้รับชำระค่าสินค้าส่งออก
เนื่องจากอัตราแลกเปลี่ยนในปี 2554 มีความผันผวน และระหว่างปี
สกุลเงินบาทแข็งค่าขึ้นเมื่อเทียบกับเงินสกุลดอลล่าร์สหรัฐ

3.2.4 รายการค่าเช่ารับในปี 2554 มีจำนวน 253.34 ล้านบาท เพิ่มขึ้น 225.87 ล้านบาท
เมื่อเทียบกับปี 2553ซึ่งมีจำนวน 27.47 ล้านบาท ส่วนใหญ่เกิดจากสาขาศรีราชาของบริษัทฯ
มีการเปลี่ยนประเภทธุรกิจจากการรับจ้างผลิตชิ้นส่วนอิเลคทรอนิกส์
มาเป็นให้เช่าทรัพย์สินที่เกี่ยวข้องกับธุรกิจการผลิตดังกล่าว ดังนั้น จึงมีการจัดประเภทรายได้ใหม่
จากรายได้จากการขายหรือบริการ มาอยู่ที่รายได้อื่น
นอกจากนี้มีรายได้ค่าเช่ารับเพิ่มขึ้นจากบริษัทย่อยในต่างประเทศ 2 แห่ง ที่นครเซี่ยงไฮ้ และฮ่องกง
รวมเพิ่มประมาณ 37 ล้านบาท

3.2.5 รายการกำไรจากการจำหน่ายเงินลงทุน ปี 2554 มีจำนวน 177.82 ล้านบาท เพิ่มขึ้น
86.07 ล้านบาท เมื่อเทียบกับปี 2553 ซึ่งมีจำนวน 91.75 ล้านบาท จำนวนที่เพิ่มขึ้นเนื่องจาก
บริษัทย่อย 2 แห่งในประเทศฮ่องกง ได้กำไรจากการจำหน่ายเงินลงทุน
ซึ่งเป็นหลักทรัพย์ในความต้องการของตลาด เพิ่มขึ้นเทียบเป็นสกุลบาทรวมประมาณ 93 ล้านบาท

3.2.6 รายได้อื่นๆ

รายได้อื่นนอกเหนือจากที่กล่าวข้างต้น ปี 2554 บริษัทฯ และบริษัทย่อย มีรายได้อื่นๆ อีก 318.18
ล้านบาท เพิ่มขึ้น 37.57 ล้านบาท เมื่อเทียบกับปี 2553 ซึ่งมีจำนวน 280.61 ล้านบาท
มีสาเหตุหลักที่เพิ่ม ทั้งจากบริษัทย่อยในต่างประเทศ และบริษัทย่อยภายในประเทศ กล่าวคือ
ในต่างประเทศ บริษัทย่อยที่เซี่ยงไฮ้ มีรายได้จากการให้บริการเพิ่ม 5.8 ล้านบาท
รายได้จากการขายที่พักของพนักงานที่ไม่ใช้แล้ว จำนวน 8.9 ล้านบาท ส่วนในประเทศ
กลุ่มพลาสติก และโลหะ มีรายได้จากการเคลมวัตถุดิบ และขายเศษซากวัตถุดิบเหลือใช้ รวม 18
ล้านบาท มีรายได้จากการบริหารค่าสวัสดิการกลางของกลุ่มพลาสติก ยาง และโลหะ รวม 3.4
ล้านบาท และมีรายได้จากเงินรับคืนเงินสมทบกองทุนสำรองเลี้ยงชีพของกลุ่มพลาสติก จำนวน1.2
ล้านบาท ด้วยเหตุดังกล่าวทำให้มีรายได้อื่นๆ เพิ่ม 37.57 ล้านบาท หรือ 0.79 % ของรายได้รวม

3.3 ต้นทุนและค่าใช้จ่ายในการขายและบริหาร

ในปี 2554 บริษัทฯ และบริษัทย่อย มีต้นทุนขายและบริการจำนวน 7,958.06 ล้านบาท ลดลง
692.55 ล้านบาท เมื่อเทียบกับปี 2553 ซึ่งมีต้นทุนขายและบริการจำนวน 8,650.61 ล้านบาท
เนื่องจากสาเหตุหลัก 2 ประการประการแรก สาขาศรีราชาของบริษัทฯ
ไม่มีรายได้จากการขายและบริการในปีนี้ ทำให้ต้นทุนขายในส่วนที่เกี่ยวข้องนี้ลดลงตามไปด้วย
ประการที่สอง มีบริษัทย่อยที่ขยายกำลังการผลิตด้านสินค้ากระติกน้ำสูญญากาศไปอีกสถานที่หนึ่ง
ซึ่งทำให้มีปริมาณการขายที่เพิ่มขึ้น แต่มีต้นทุนขายสัดส่วนมากกว่าเดิม
เนื่องจากขยายโรงงานในช่วงแรกที่ยังไม่เต็มกำลังการผลิต
โดยภาพรวมต้นทุนขายจึงลดได้ไม่เท่ากับสัดส่วนการลดลงของรายได้จากการขายและบริการที่กล่าวไว้ในหัวข้อข้างต้น

ค่าใช้จ่ายในการขายและบริหาร ของปี 2554 มีจำนวน 951.04 ล้านบาท ลดลง 141.27
ล้านบาท เมื่อเทียบกับปี 2553 ซึ่งมีจำนวน 1,092.31 ล้านบาท
เนื่องจากค่าใช้จ่ายในการขายลดลง 41.78 ล้านบาท ที่มีนัยสำคัญเป็นการลดลงจากกลุ่มสิ่งทอ
พลาสติก และยาง นอกจากนี้ค่าใช้จ่ายในการบริหารลดลง 99.49 ล้านบาท
ส่วนใหญ่มาจากการลดลงของค่าสาธารณูปโภคของสาขาศรีราชา ที่ไม่ได้ผลิตสินค้าเองแล้ว
จึงประหยัดค่าใช้จ่ายส่วนนี้ลงได้

3.4 กำไร

รอบปี 2554 บริษัทฯ และบริษัทย่อยมีกำไรขั้นต้น 797.36 ล้านบาท ลดลง 693.13 ล้านบาท
เมื่อเทียบกับปี 2553 ซึ่งมีกำไรขั้นต้น 1,490.49 ล้านบาท อัตรากำไรขั้นต้นของปี 2554 เท่ากับ
9.11 % น้อยกว่าปี 2553 ซึ่งเท่ากับ 14.70 % เกิดจากปัจจัยหลัก 3 ประการ คือ ประการแรก
บริษัทฯ ไม่มีกำไรขั้นต้นจากธุรกิจรับจ้างผลิตชิ้นส่วนอิเล็คทรอนิกส์ ตั้งแต่ปี 2554 ในขณะที่ปี 2553
ยังมีกำไรขั้นต้นส่วนนี้อยู่ ประการที่สอง ต้นทุนขายของกลุ่มสิ่งทอมีจำนวนสูงขึ้น ในรอบครึ่งปีหลัง
ถ้าเทียบกับครึ่งปีแรกอันเกิดจากครึ่งปีแรก ต้นทุนฝ้ายมีราคาสูงต่อเนื่อง
และราคาลดลงต่อเนื่องในรอบครึ่งปีหลัง ต้นทุนสินค้าที่สั่งซื้อล่วงหน้าจึงมีราคาสูง
แต่ราคาขายของสินค้าได้ปรับตัวลง ตามราคาตลาดของฝ้ายที่ลดลง
ทำให้อัตรากำไรขั้นต้นลดลงในรอบครึ่งปีหลัง ประการที่สาม ธุรกิจพลาสติก และยาง
ซึ่งอยู่ในนิคมอุตสาหกรรมบางชันประสบกับภาวะน้ำท่วมล้อมรอบด้านนอกบริษัท
ได้รับผลกระทบทางอ้อมจากภาวะน้ำท่วมนี้ ทำให้มีการหยุดการผลิตระยะสั้น
ลูกค้าชะลอการรับมอบสินค้า ยอดขายลดลง แต่มีต้นทุนคงที่ของโรงงานบางส่วนซึ่งลดไม่ได้
จึงมีผลทำให้กำไรขั้นต้นลดลง
และธุรกิจกระติกน้ำสูญญากาศที่มีส่วนการผลิตอยู่ที่นิคมอุตสาหกรรมบางชัน
ก็ได้รับผลกระทบส่วนหนึ่งจากภาวะน้ำท่วม
และอีกส่วนหนึ่งขยายการผลิตไปเขตบางปะกงกำลังการผลิตยังไม่ได้ใช้เต็มที่ จึงมีอัตราต้นทุนที่สูงขึ้น
ทำให้อัตรากำไรขั้นต้นลดลง เมื่อเทียบกับปีที่ผ่านมา

ในส่วนของกำไรจากการดำเนินงาน ปี 2554 บริษัทฯ
และบริษัทย่อยมีอัตรากำไรจากการดำเนินงานคำนวณตามวิธีส่วนได้เสียต่อรายได้รวมเท่ากับ 10.91
% ลดลง 11.07 % เมื่อเทียบกับปี 2553 ซึ่งเท่ากับ 21.98 %
ทั้งนี้เนื่องจากสัดส่วนของรายการกำไรจากการจำหน่าย ที่ดิน อาคาร และอุปกรณ์ ลดลง 5 %
ซึ่งปีที่แล้วมีกำไรพิเศษที่เกิดขึ้นครั้งเดียวจากการขายที่ดินบางส่วนของบริษัทย่อย ชื่อ บริษัท
ยูเนี่ยนอุตสาหกรรมสิ่งทอ จำกัด(มหาชน) ซึ่งกล่าวไว้ในหัวข้อรายได้อื่น
แต่ปีนี้ไม่มีกำไรทำนองดังกล่าว อีกประการหนึ่ง อัตรากำไรขั้นต้นต่อรายได้รวม ลดลง 4.83 %
เนื่องจากเหตุผลที่กล่าวไว้ข้างต้นในหัวข้อกำไร (วรรคแรก) ประการสุดท้าย
รายการส่วนแบ่งกำไรจากเงินลงทุนในบริษัทร่วม ต่อรายได้รวมลดลง 2.66 %
ซึ่งมีสาเหตุหลักจากผลการดำเนินงานของบริษัทร่วมในประเทศจีนมีกำไรลดลง
ซึ่งส่วนใหญ่เป็นโรงไฟฟ้าที่ใช้ถ่านหินเป็นวัตถุดิบหลักมีราคาสูงขึ้นมาก
แต่ราคาขายไฟฟ้าไม่สามารถปรับได้สูงขึ้นเท่ากับสัดส่วนต้นทุนถ่านหินที่สูงขึ้นได้
และมีโรงไฟฟ้าแห่งหนึ่งที่ในมณฑลยูนนาน มีผลขาดทุนต่อเนื่อง
จนคณะกรรมการของบริษัทดังกล่าวมีมติให้หยุดดำเนินงาน ซึ่งมีผลทำให้มูลค่าสินทรัพย์สุทธิลดลงมาก
บริษัทฯ จึงต้องรับรู้ส่วนแบ่งขาดทุนดังกล่าวเข้ามาในผลการดำเนินงานรอบปี 2554 ด้วย

เรื่องอัตราส่วนกำไรสุทธิต่อรายได้รวมของปี 2554 เท่ากับ 8.51 % ลดลง 10.20 %
เมื่อเทียบกับปี 2553 ซึ่งเท่ากับ 18.71 % ของรายได้รวม
ทั้งนี้เป็นผลจากกำไรดำเนินงานต่อรายได้รวมที่กล่าวข้างต้น ซึ่งลดลง 11.07
%หักด้วยอัตราส่วนค่าใช้จ่ายทางการเงินต่อรายได้รวมซึ่งเท่ากับ 0.22 % ในขณะที่ปีที่แล้วเท่ากับ
0.55 % และหักด้วยภาษีเงินได้นิติบุคคลเท่ากับ 2.18 % ของรายได้รวม ในขณะที่ปีที่แล้วเท่ากับ
2.72 % ดังนั้น การที่ค่าใช้จ่ายทางการเงิน และภาษีเงินได้นิติบุคคลต่อรายได้รวมลดลงรวม 0.87
% จึงทำให้เพิ่มอัตราส่วนกำไรจากการดำเนินงานต่อรายได้รวมที่ลดลง 11.07 %
เป็นกำไรสุทธิต่อรายได้รวมเท่ากับลดลงอยู่ที่ 10.20 % สาเหตุที่ค่าใช้จ่ายทางการเงินลดลง
เนื่องจากบริษัทฯ มีสภาพคล่องส่วนเกินจึงนำไปชำระหนี้ระยะยาวก่อนครบกำหนด
ดอกเบี้ยจ่ายจึงลดลง ส่วนภาษีเงินได้นิติบุคคลที่ลดลงก็สอดคล้องกับกำไรสุทธิทางภาษีที่ลดลงด้วย
เมื่อแบ่งเป็นกำไรสุทธิส่วนที่เป็นของผู้มีส่วนได้เสียที่ไม่มีอำนาจควบคุมของบริษัทย่อยออกอัตรา 1.04
% ของรายได้รวม จึงเหลือเป็นกำไรสุทธิส่วนที่เป็นของผู้ถือหุ้นของบริษัทฯ ในปี 2554
คิดเป็นสัดส่วนเท่ากับ 7.46 % ของรายได้รวม อัตราผลตอบแทนต่อส่วนของผู้ถือหุ้น ปี 2554
เท่ากับ 4.94 % ในขณะที่ปี 2553 เท่ากับ 12.98 % ลดลง8.04 %
สาเหตุหลักเนื่องจากกำไรสุทธิปี 2554 ลดลงตามที่ได้กล่าวไว้ในวรรคข้างต้น ซึ่งปี 2553
มีกำไรพิเศษที่เกิดขึ้นครั้งเดียวจากการขายที่ดินบางส่วนของบริษัทย่อย แต่ในปี 2554
ไม่มีเหตุการณ์ดังกล่าว

ตามงบการเงินรวมของบริษัทฯ ปี 2554
กำไรสุทธิสำหรับปีก่อนการแบ่งปันส่วนของผู้ถือหุ้นของบริษัทฯ และผู้ถือหุ้นส่วนน้อยของบริษัทย่อย
มีกำไรสุทธิ 841.39 ล้านบาท เมื่อเทียบกับเงินสดสุทธิจากกิจกรรมดำเนินงานในงบกระแสเงินสด
มีจำนวน 723.37 ล้านบาท
กำไรสุทธิตามงบกำไรขาดทุนมากกว่าเงินสดสุทธิจากกิจกรรมดำเนินงาน
เนื่องจากกำไรสุทธิได้รวมรายได้ประเภท เงินปันผลรับ และดอกเบี้ยรับ
ซึ่งไม่ได้อยู่ในกิจกรรมดำเนินงานอยู่ด้วย จำนวน 330.9 ล้านบาท
ซึ่งจัดเป็นกระแสเงินสดจากกิจกรรมลงทุน แม้ว่าสัดส่วนของเงินสดสุทธิจากกิจกรรมดำเนินงาน
คิดเป็น 85.97 % ของกำไรสุทธิก็ตาม ถ้าหักกำไรสุทธิด้วย 2 รายการของกิจกรรมลงทุนแล้ว
จะเห็นได้ว่าเงินสดที่ได้จากกำไรสุทธิส่วนของกิจกรรมดำเนินงานได้รับเข้ามาเป็นกระแสเงินสดรับจากกิจกรรมดำเนินงานทั้งหมด
แสดงถึงบริษัทฯ มีสภาพคล่องในการดำเนินงานดี

3.5 อัตราผลตอบแทนต่อส่วนของผู้ถือหุ้น

ในปี 2554 ตามงบการเงินรวม
ซึ่งต้องคำนวณโดยวิธีส่วนได้เสียตามมาตรฐานการบัญชีที่ต้องรับรู้ส่วนแบ่งผลกำไร (ขาดทุน)
จากบริษัทย่อยและบริษัทร่วม และอื่นๆ ดังนั้น บริษัทฯ
มีกำไรสุทธิส่วนที่เป็นของผู้ถือหุ้นของบริษัทจำนวน 738.08 ล้านบาท คิดเป็นกำไรต่อหุ้น 2.55 บาท
(คำนวณโดยใช้จำนวนหุ้นสามัญถัวเฉลี่ยถ่วงน้ำหนักโดยหักจำนวนหุ้นของบริษัทฯ
ที่ถือโดยบริษัทย่อยแล้ว) มีอัตราผลตอบแทนต่อส่วนของผู้ถือหุ้น เฉลี่ย เท่ากับ 4.94 %
ซึ่งมากกว่าผลตอบแทนเมื่อเทียบกับอัตราดอกเบี้ยเงินฝากประจำของสถาบันการเงิน

ในปี 2554 บริษัทฯ มีกำไรสุทธิตามวิธีราคาทุน 760.33 ล้านบาท หรือมีกำไรต่อหุ้นเท่ากับ 2.53
บาท ซึ่งน้อยกว่าปี 2553 ซึ่งมีกำไรสุทธิจำนวน 1,307.81 ล้านบาท หรือกำไรสุทธิต่อหุ้นเท่ากับ
4.36 บาท สาเหตุหลักที่กำไรสุทธิตามวิธีราคาทุนของปี 2554 น้อยกว่าปี 2553 จำนวน 547.48
ล้านบาท เนื่องจากปี 2554 บริษัทฯ ได้รับเงินปันผลลดลง 173 ล้านบาท
(ซึ่งลดลงจากเงินลงทุนในบริษัท ราชบุรีเพาเวอร์ จำกัด และจากเงินลงทุนในประเทศจีนเป็นหลัก)
ปี 2554 ไม่มีรายการโอนกลับค่าเผื่อการด้อยค่าของอสังหาริมทรัพย์เพื่อการลงทุน ซึ่งในปี 2553
มีจำนวน 152.69 ล้านบาท (เนื่องจากปลายปี 2553
ข้อบ่งชี้จากการด้อยค่าของอสังหาริมทรัพย์เพื่อการลงทุนได้หมดไป) และปี 2554
ไม่มีรายการโอนกลับการด้อยค่าของเงินลงทุน ซึ่งปี 2553 มีจำนวน 106.72 ล้านบาท
แต่ในทางกลับกัน มีการตั้งค่าเผื่อขาดทุนจากการด้อยค่าของเงินลงทุนจำนวน 68.55 ล้านบาท
ทำให้เฉพาะรายการค่าเผื่อขาดทุนจากการด้อยค่าของเงินลงทุนมีผลแตกต่างทำให้รายได้ลดลง
175.26 ล้านบาท (เนื่องจากปี 2553 มีการกลับรายการด้อยค่าเงินลงทุน
เนื่องจากมีการขายเงินลงทุนในบริษัทที่เคยบันทึกด้อยค่าไว้ และในปี 2554
มีการบันทึกค่าเผื่อการด้อยค่าเงินลงทุนใน Yunnan Energy Qujing-Union Power Co.,Ltd.
เพิ่ม) ซึ่งมีรายละเอียดที่เกี่ยวข้องปรากฏตามคำอธิบายหัวข้อผลการดำเนินงานวรรคแรกไว้แล้ว

อนึ่ง บริษัทฯ มีนโยบายการจ่ายเงินปันผลในอัตราไม่น้อยกว่า 1 ใน 3
ของกำไรสุทธิตามวิธีราคาทุนหลังหักขาดทุนสะสม (ถ้ามี) โดยจะคำนึงถึงสภาพคล่อง
และความจำเป็นในการใช้เงินของบริษัทฯ อย่างไรก็ตาม บริษัทฯ
มีการพิจารณาจ่ายเงินปันผลให้กับผู้ถือหุ้นในอัตราที่เหมาะสมอย่างสม่ำเสมอ ซึ่งรอบปีนี้
คณะกรรมการบริษัทฯ ได้พิจารณาเมื่อวันที่ 22 มีนาคม 2555
ให้เสนอที่ประชุมผู้ถือหุ้นอนุมัติจ่ายเงินปันผลให้กับผู้ถือหุ้นในอัตรา 1.50 บาทต่อหุ้น หรือเทียบเท่ากับ
59.18 % ของกำไรสุทธิตามวิธีราคาทุน

ประวัติการจ่ายเงินปันผลของบริษัท ฯ เทียบกับกำไรสุทธิต่อหุ้น ตามวิธีราคาทุน ปรากฏดังนี้

ปี อัตราการจ่ายเงินปันผลต่อหุ้น กำไรสุทธิต่อหุ้น (วิธีราคาทุน) อัตราจ่ายเงินปันผลต่อกำไร (%)

2553 1.75 4.36 40.14

2552 1.50 2.58 58.14

2551 1.00 0.93 107.53

2550 1.25 0.92 135.87

2549 1.25 1.62 77.16

4. ฐานะการเงิน

การเปลี่ยนแปลงฐานะการเงินของบริษัทฯ และบริษัทย่อย ตามงบการเงินรวมสรุปได้ดังนี้

4.1 สินทรัพย์ ณ วันที่ 31 ธันวาคม 2554 บริษัทฯ และบริษัทย่อยมีสินทรัพย์รวมเป็นจำนวนเงิน
22,007.19 ล้านบาท เพิ่มขึ้น 2,955.93 ล้านบาท หรือ 15.52 % เมื่อเทียบกับสิ้นปี 2553
ซึ่งมีจำนวน 19,051.25 ล้านบาท สรุปการเปลี่ยนแปลงที่มีสาระสำคัญ ดังนี้

(1) ส่วนประกอบของสินทรัพย์

องค์ประกอบของสินทรัพย์คำนวณโดยเทียบสัดส่วนกับสินทรัพย์รวมของแต่ละปี โดย ณ สิ้นปี 2554
ประกอบด้วยองค์ประกอบที่สำคัญดังนี้ สินทรัพย์หมุนเวียน 36.93 % เงินลงทุน 41.69 %
อสังหาริมทรัพย์เพื่อการลงทุน 4.70 % ที่ดิน อาคาร และอุปกรณ์ สุทธิ 15.33 % และสินทรัพย์อื่นๆ
1.36 % เมื่อเทียบสัดส่วนการเปลี่ยนแปลงขององค์ประกอบของสินทรัพย์ปี 2553
มีการเปลี่ยนแปลงที่สำคัญ คือ สินทรัพย์หมุนเวียนเพิ่มขึ้น 2,512.52 ล้านบาท หรือสัดส่วนเพิ่มขึ้น
7.46 % สาเหตุหลักเกิดจากรายการเงินสดและรายการเทียบเท่าเงินสดเพิ่มขึ้น 2,780.43
ล้านบาท หรือ 11.51 % เนื่องจากบริษัทฯ
มีสภาพคล่องส่วนเกินคงเหลือจากการได้รับเงินค่าขายเงินลงทุนที่ประเทศจีน
จึงเป็นเงินฝากธนาคาร และซื้อตั๋วเงินคลัง เพื่อเตรียมไว้เป็นเงินลงทุนที่มีศักยภาพในอนาคต
นอกจากนี้มีสินค้าคงเหลือเพิ่มขึ้น 385.03 ล้านบาท
เพื่อเตรียมไว้เป็นวัตถุดิบสำหรับผลิตในไตรมาสต่อไป
หรือเป็นสินค้าสำเร็จรูปสำหรับส่งมอบในเดือนถัดไปตามปกติการขายของธุรกิจ ในขณะที่รายการ
เงินลงทุนชั่วคราว ลดลง 220.83 ล้านบาท หรือ 1.65 % และลูกหนี้ลดลง 436.14 ล้านบาท
หรือ 3.32 % เนื่องจากรับชำระหนี้จากลูกหนี้ตามกำหนดเวลารับชำระเงิน

ส่วนของเงินลงทุนรวมลดลง 99.33 ล้านบาท องค์ประกอบของสัดส่วนลดลง 6.99 %
ซึ่งประกอบด้วยเงินลงทุนในบริษัทร่วม ลดลง 264.59 ล้านบาท แต่เงินลงทุนในบริษัทอื่นเพิ่มขึ้น
165.27 ล้านบาท สาเหตุหลักของเงินลงทุนในบริษัทร่วมลดลง เนื่องจากมีการขายเงินลงทุนใน
Wuxi–Union Cogeneration Co.,Ltd. ที่เป็นโรงไฟฟ้าพลังความร้อนร่วม
ซึ่งเห็นว่าไม่สามารถจะประกอบธุรกิจตามปกติต่อไปได้
เพราะทางการของประเทศจีนมีนโยบายให้ย้ายโรงงานอุตสาหกรรมรอบโรงงาน
ซึ่งเป็นลูกค้าของบริษัท
และให้โรงไฟฟ้าแห่งนี้เลือกว่าจะเปลี่ยนเชื้อเพลิงของโรงไฟฟ้าจากถ่านหินเป็นแก๊ส
(ซึ่งต้องลงทุนเพิ่มมาก) หรือจะย้ายโรงไฟฟ้าไปสถานที่แห่งใหม่ (ต้องลงทุนเพิ่มมากเช่นกัน)
ดังนั้นผลตอบแทนในอนาคตอาจไม่คุ้มกับเงินลงทุนอีกต่อไป
จึงจำเป็นต้องขายเงินลงทุนก่อนที่มูลค่าจะลดลงมากกว่านี้ เงินลงทุนตามราคาทุนมีมูลค่า 746.29
ล้านบาท ในการนี้ บริษัทฯ รับรู้กำไรจากการขายเงินลงทุนตามงบการเงินรวม (วิธีส่วนได้เสีย)
เป็นจำนวนเงินเท่ากับ 134 ล้านบาท นอกจากนี้ การบันทึกเงินลงทุนในบริษัทร่วม
ใช้วิธีส่วนได้เสียจึงมีเงินลงทุนของบริษัทร่วมอื่นๆ บันทึกมูลค่าเงินได้เสียเพิ่มขึ้น ทำให้สุทธิแล้ว
เงินลงทุนในบริษัทร่วมตามงบการเงินรวมลดลง 264.59 ล้านบาท ส่วนเงินลงทุนในบริษัทเพิ่มขึ้น
165.27 ล้านบาท เนื่องจากระหว่างปี 2554 มีการลงทุนเพิ่มในหลักทรัพย์เผื่อขายทั้งในประเทศ
และต่างประเทศ ซึ่งมีข้อมูลรายละเอียดปรากฏตามหมายเหตุประกอบงบการเงิน ที่ 15
เรื่องเงินลงทุนในบริษัทอื่น

รายการอสังหาริมทรัพย์เพื่อการลงทุน เพิ่มขึ้นจากปีที่แล้ว 59.38 ล้านบาท
ที่มีนัยสำคัญเกิดจากรายการโอนกลับค่าเผื่อการด้อยค่าของที่ดินที่ให้เช่าของบริษัทย่อยแห่งหนึ่ง
ชื่อบริษัท ยูเนี่ยนการก่อสร้าง จำกัด จำนวน 64 ล้านบาท
กลับมาที่มูลค่าอสังหาริมทรัพย์เพื่อการลงทุน เนื่องจาก มูลค่าราคายุติธรรมของที่ดินดังกล่าว
มีการประเมินราคาทรัพย์สินแล้ว ปัจจุบันมีมูลค่าสูงกว่าราคาทุน
จึงมีการโอนกลับรายการด้อยค่าดังกล่าว

ส่วนรายการที่ดิน อาคาร และอุปกรณ์ เพิ่มขึ้น 467.52 ล้านบาท
เนื่องจากบริษัทย่อยที่ผลิตกระติกน้ำสูญญากาศ มีการขยายกำลังการผลิตตามแผนงาน
ได้เพิ่มโรงงานแห่งใหม่ที่เขตบางปะกง ต้องติดตั้งระบบการผลิต ไฟฟ้า เพิ่มสายการผลิต
สั่งซื้อเครื่องจักรและอุปกรณ์ที่เกี่ยวข้องใหม่เพิ่ม เพื่อให้ทันกับคำสั่งซื้อที่มีเพิ่มเติม
สินทรัพย์อื่นนอกเหนือจากที่กล่าวไว้ข้างต้น มีการเปลี่ยนแปลงอย่างไม่มีนัยสำคัญ

  (2) คุณภาพของสินทรัพย์

ณ วันที่ 31 ธันวาคม 2554 ยอดคงเหลือของลูกหนี้การค้าและลูกหนี้อื่น มีจำนวนเงิน 1,449.07
ล้านบาทคิดเป็น 6.58 % ของสินทรัพย์รวม ลดลง 436.14 ล้านบาท
เมื่อเทียบกับปีที่แล้วซึ่งมีจำนวน 1,885.21 ล้านบาท
ในจำนวนนี้ประกอบด้วยลูกหนี้การค้า-กิจการที่เกี่ยวข้องกัน 24.06 ล้านบาท
ลูกหนี้การค้าสุทธิจากกิจการที่ไม่เกี่ยวข้องกัน 1,055.02 ล้านบาท และลูกหนี้อื่น 369.99 ล้านบาท
รวมจำนวนลูกหนี้การค้าสุทธิปีนี้ 1,079.08 ล้านบาท ลดลง 459.35 ล้านบาท เมื่อเทียบกับปีที่แล้ว
ซึ่งมีจำนวน 1,538.44 ล้านบาท เนื่องจากจำนวนเงินค่าขายสินค้าและบริการลดลง
ตามรายละเอียดที่กล่าวไว้ในหัวข้อ รายได้จากการขายหรือบริการข้างต้น ทั้งนี้
จำนวนลูกหนี้การค้าส่วนใหญ่ยังไม่เกินกำหนดเวลาการชำระหนี้ โดยข้อมูลระยะเวลาเก็บหนี้เฉลี่ยปี
2554 เท่ากับ 55 วัน ซึ่งเป็นไปตามปกติของระยะเวลาการให้สินเชื่อของบริษัทฯ อย่างไรก็ตาม
บริษัทฯ ได้ทำการประเมินมูลค่าสุทธิที่คาดว่าจะได้รับชำระจากลูกหนี้การค้าที่ค้างชำระเกินกว่า 1 ปี
ซึ่งมีจำนวน 44.24 ล้านบาทแล้ว บริษัทฯ
มีการบันทึกค่าเผื่อหนี้สงสัยจะสูญสำหรับลูกหนี้ดังกล่าวที่คาดว่าอาจจะเรียกเก็บเงินไม่ได้เป็นจำนวนเงินประมาณ
29.94 ล้านบาท ซึ่งเทียบเป็นสัดส่วน 2.70 % ของลูกหนี้การค้ารวม บริษัทฯ
และบริษัทย่อยเชื่อว่าค่าเผื่อหนี้สงสัยจะสูญดังกล่าว มีจำนวนเพียงพอในสถานการณ์ปัจจุบัน
ในส่วนของลูกหนี้อื่น เป็นลูกหนี้ระยะสั้นที่ไม่เกี่ยวกับการขายสินค้าหรือบริการ เช่นเงินทดรองจ่าย
ภาษีซื้อรอเรียกคืน ภาษีเงินได้ชำระล่วงหน้า เป็นต้น ซึ่งอยู่ในขั้นตอนระหว่างการติดตาม
และคาดว่าจะหมดไปภายใน 1 ปี ดังนั้น จำนวนลูกหนี้สุทธิตามงบการเงินรวม บริษัทฯ
คาดว่าจะได้รับชำระเป็นเงินทั้งหมด

สินค้าคงเหลือ ณ วันที่ 31 ธันวาคม 2554 มียอดสินค้าคงเหลือสุทธิ 1,611.74 ล้านบาท หรือ
7.32 % ของสินทรัพย์รวม เพิ่มขึ้น 385.03 ล้านบาท เมื่อเทียบกับสิ้นปี 2553 ซึ่งมีจำนวน
1,226.71 ล้านบาท การที่สินค้าคงเหลือเพิ่มขึ้น เนื่องจากมีสินค้าเข้ามาช่วงสิ้นเดือนธันวาคม
2554 จำนวนมาก เพื่อเตรียมส่งสินค้าให้ลูกค้าช่วงต้นเดือนมกราคม 2555 อีกประการหนึ่ง
มีบางส่วนเป็นวัตถุดิบคงคลังเตรียมเพื่อการผลิต แต่ลูกค้าในยุโรปเลื่อนการรับมอบสินค้า
จึงมีวัตถุดิบคงคลังมากกว่าปีที่แล้ว ในขณะเดียวกันบริษัทย่อยมีระบบการควบคุมภายใน
ในการตรวจนับสินค้าคงเหลืออย่างสม่ำเสมอ
และมีรายงานการวิเคราะห์อายุของสินค้าคงเหลือเพื่อบริหารจัดการต่อไป
ตลอดจนประเมินราคาเทียบกับราคาตลาด ถ้าหากราคาคงเหลือตามบัญชีสูงกว่าราคาตลาด
หรือกรณีมีสินค้าเสื่อมสภาพ ล้าสมัย บริษัทฯ จะบันทึกค่าเผื่อการลดลงของมูลค่าสินค้าคงเหลือ
ในรอบปี 2554 บริษัทฯ มีการปรับลดราคาทุนของสินค้าคงเหลือให้เป็นมูลค่าสุทธิที่คาดว่าจะได้รับ
จำนวน 113.11 ล้านบาท สาเหตุหลักเนื่องจากราคาตลาดของฝ้ายได้ลดลงอย่างต่อเนื่อง
ทำให้ยอดสะสมของค่าเผื่อการลดลงของมูลค่าสินค้าคงเหลือ มีจำนวน 202.36 ล้านบาท ซึ่งคิดเป็น
11.16 % ของยอดรวมสินค้าคงเหลือ ทั้งนี้ บริษัทฯ และบริษัทย่อยประเมินว่า
จำนวนมูลค่าค่าเผื่อการลดลงของมูลค่าสินค้าคงเหลือดังกล่าว
มีความเหมาะสมไม่มากหรือน้อยเกินไป

รายการเงินลงทุนของบริษัทฯ และบริษัทย่อย ณ วันสิ้นปี 2554 มีจำนวนเงินสุทธิทั้งหมด 9,174.66
ล้านบาท หรือคิดเป็นสัดส่วน 41.69 % ของสินทรัพย์รวม ทั้งนี้จำนวนที่ลดลงสุทธิ 99.33 ล้านบาท
เมื่อเทียบกับปี 2553 นั้น เกิดจากการเปลี่ยนแปลงทั้งการขายเงินลงทุนในบริษัทร่วม
และซื้อเพิ่มเติมในเงินลงทุนบริษัทอื่น ซึ่งได้กล่าวละเอียดไว้ในหัวข้อส่วนประกอบของสินทรัพย์
วรรคที่สองข้างต้นแล้ว อนึ่งเงินลงทุนของบริษัทฯ แบ่งเป็นเงินลงทุนในประเทศและต่างประเทศ
ซึ่งมีข้อมูลแสดงรายละเอียดชื่อเงินลงทุน สัดส่วน จำนวนราคาทุน ราคายุติธรรม และข้อมูลอื่นๆ
ที่เกี่ยวข้อง ไว้ในหมายเหตุประกอบงบการเงินข้อ 13 ข้อ 14 และข้อ 15
โดยมีข้อมูลรายการเปลี่ยนแปลงเงินลงทุนที่เกิดขึ้นในรอบปี 2553 และปี 2554 ด้วย ที่ผ่านมา
บริษัทฯ มีการประเมินคุณภาพของเงินลงทุนอย่างสม่ำเสมอ
ตลอดจนมีการบันทึกค่าเผื่อการด้อยค่าของเงินลงทุนในบริษัทที่มีสัญญาณความไม่แน่นอนในคุณภาพของสินทรัพย์ประเภทเงินลงทุน
หรือมีการบริหารจัดการตามความเหมาะสม บริษัทฯ
เชื่อว่าจำนวนเงินที่ปรากฏตามงบการเงินมีคุณภาพเหมาะสมซึ่งไม่แสดงจำนวนเงินที่สูงเกินไป

4.2 สภาพคล่อง

4.2.1 งบกระแสเงินสด

สำหรับปีสิ้นสุดวันที่ 31 ธันวาคม 2554 บริษัทฯ
และบริษัทย่อยมีกระแสเงินสดจากกิจกรรมดำเนินงาน 723.37 ล้านบาท
มีเงินสดสุทธิจากกิจกรรมลงทุน 504.37 ล้านบาท และมีเงินสดสุทธิจากกิจกรรมจัดหาเงิน
1,482.36 ล้านบาท
ปรับยอดด้วยมีผลต่างจากการแปลงค่างบการเงินที่เป็นสกุลเงินตราต่างประเทศเป็นสกุลเงินบาท
เพิ่มขึ้น 70.32 ล้านบาท รวมแล้วทั้งปีมีกระแสเงินสดเพิ่มขึ้น 2,780.43 ล้านบาท
เมื่อรวมกับเงินสดและรายการเทียบเท่าเงินสดต้นปี ยกมาจำนวน 1,588.08 ล้านบาท
จึงมีเงินสดและรายการเทียบเท่าเงินสดปลายปี 2554 เท่ากับ 4,368.51 ล้านบาท

ในระหว่างปี 2554 การที่บริษัทฯ และบริษัทย่อย มีกระแสเงินสดจากกิจกรรมดำเนินงาน 723.37
ล้านบาท ซึ่งน้อยกว่ากำไรจากการดำเนินงานก่อนการเปลี่ยนแปลงในสินทรัพย์ และหนี้สินดำเนินงาน
ที่มีจำนวน 1,250.91 ล้านบาท อยู่เป็นจำนวน 527.54 ล้านบาท เนื่องจากบริษัทฯ
จ่ายชำระค่าซื้อวัตถุดิบและสินค้าคงเหลือเพิ่มขึ้น 492.70 ล้านบาท ในขณะที่บริษัทฯ
ก็ได้รับชำระเงินจากลูกหนี้เพิ่มขึ้น 414.92 ล้านบาท
นอกจากนี้มีการจ่ายชำระหนี้สินหมุนเวียนอื่นเพิ่ม 184.86 ล้านบาท
และชำระหนี้สินไม่หมุนเวียนอื่นเพิ่ม 23.88 ล้านบาท บริษัทย่อย มีการจ่ายชำระดอกเบี้ย 16.76
ล้านบาท มีการจ่ายชำระภาษีเงินได้ 272.12 ล้านบาท ในขณะที่ได้รับเงินคืนภาษีเงินได้ 82.57
ล้านบาท เช่นกัน บริษัทฯ และบริษัทย่อยมีเงินสดจากกิจกรรมดำเนินงานคิดเป็น 57.83 %
และสินค้าคงเหลืออีก 39.39 % รวมเป็น 97.22 %
ของกำไรจากการดำเนินงานก่อนการเปลี่ยนแปลงในสินทรัพย์ และหนี้สินดำเนินงาน
ทั้งนี้สินค้าคงเหลือที่เพิ่มขึ้นจำนวนนี้ สามารถเปลี่ยนเป็นเงินสด ภายในวงจรไม่เกิน 2 ไตรมาส
ดังนั้นบริษัทฯ และบริษัทย่อย จึงมีสภาพคล่องและสามารถใช้จ่ายในกิจกรรมดำเนินงานอย่างเพียงพอ

บริษัทฯ และบริษัทย่อยได้รับเงินสุทธิจากกิจกรรมลงทุน 504.37 ล้านบาท ในรอบปี 2554
ซึ่งเกิดจากมีกระแสเงินสดรับจากการขายเงินลงทุนใน Wuxi-Union Cogeneration ประมาณ
874 ล้านบาท ได้รับจากการขายหลักทรัพย์ในความต้องการของตลาด 743 ล้านบาท
ขายตั๋วเงินคลัง 86 ล้านบาท และอื่นๆ อีกเล็กน้อย รวมทั้งมีเงินปันผลรับจากการลงทุน 508
ล้านบาท ได้รับดอกเบี้ย 29 ล้านบาท มีเงินสดรับจากการจำหน่ายสินทรัพย์ถาวร 40 ล้านบาท
นอกจากนี้มีการจ่ายเงินซื้ออสังหาริมทรัพย์เพื่อการลงทุนในต่างประเทศ 108 ล้านบาท
จ่ายลงทุนขยายกำลังการผลิต หรือซื้ออุปกรณ์เพิ่ม ส่วนใหญ่เป็นของธุรกิจกระติกน้ำสุญญากาศ
กลุ่มสิ่งทอ พลาสติก ยาง และโรงไฟฟ้าที่จีนเล็กน้อย รวม 860 ล้านบาท
และมีการจ่ายเงินเพิ่มทุนตามสัดส่วนในบริษัทย่อย บริษัทร่วม รวม 160 ล้านบาท
รวมทั้งจ่ายซื้อหลักทรัพย์ในความต้องการของตลาดในต่างประเทศเพิ่ม 689 ล้านบาท
เมื่อหักกลบแล้วทำให้ได้เงินสดสุทธิจากกิจกรรมลงทุน 504.37 ล้านบาท

ในส่วนของกิจกรรมจัดหาเงิน บริษัทฯ และบริษัทย่อย จ่ายเงินปันผลให้ผู้ถือหุ้น 701.51 ล้านบาท
จ่ายชำระคืนเงินกู้ระยะยาว 375 ล้านบาท จ่ายชำระหนี้ตามสัญญาเช่าทางการเงิน 68 ล้านบาท
จ่ายคืนเงินฝากให้กิจการที่เกี่ยวข้องกัน 37 ล้านบาท นอกจากนี้
มีเงินรับจากการกู้ยืมเงินระยะสั้นจากสถาบันการเงิน 302
ล้านบาทและบริษัทย่อยในต่างประเทศได้เงินกู้ระยะยาวจากธนาคารใน ประเทศจีน 2,283
ล้านบาท
บริษัทย่อยได้รับชำระเงินเพิ่มทุนเพื่อขยายกิจการจากผู้ถือหุ้นที่ไม่มีส่วนร่วมในการบริหารจำนวน 78
ล้านบาท รวมแล้วเป็นเงินสดสุทธิจากกิจกรรมจัดหาเงิน 1,482 ล้านบาท

เมื่อรวม 3 กิจกรรมข้างต้นแล้ว มีกระแสเงินสดเพิ่มขึ้น 2,709.74 ล้านบาท
เมื่อรวมรายการปรับผลต่างจากการแปลงค่างบการเงินเพิ่มขึ้น 70.32 ล้านบาท
(ผลต่างอัตราแลกเปลี่ยนจากงบการเงินต่างประเทศ)
และรวมกับเงินสดและรายการเทียบเท่าเงินสดต้นปียกมา 1,588.07 ล้านบาท ทำให้บริษัทฯ
และบริษัทย่อยมีจำนวนเงินสดและรายการเทียบเท่าเงินสด ปลายปี 2554 เท่ากับ 4,368.51
ล้านบาท ซึ่งมีสภาพคล่องสูง

  4.2.2 อัตราส่วนสภาพคล่องที่สำคัญ

ณ สิ้นปี 2554 บริษัทฯ มีอัตราส่วนสินทรัพย์หมุนเวียนต่อหนี้สินหมุนเวียนเท่ากับ 3.26 ต่อ 1 เท่า
อัตราส่วนสภาพคล่องหมุนเร็วต่อหนี้สินหมุนเวียนเท่ากับ 2.61 ต่อ 1 เท่า
แสดงถึงความสามารถในการเปลี่ยนสินทรัพย์สภาพคล่องเป็นเงินสด
เพื่อที่จะสามารถชำระหนี้สินหมุนเวียนครบถ้วนได้ แล้วยังมีสภาพคล่องส่วนเกินเหลืออยู่อีก 1.61
เท่า ซึ่งบริษัทฯ และบริษัทย่อยมีสภาพคล่องทางการเงินอย่างเพียงพอ

เรื่องเกี่ยวกับลูกหนี้และเจ้าหนี้ บริษัทฯ มีระยะเวลาการเก็บหนี้เฉลี่ยอยู่ที่ 55 วัน เท่ากับปีที่ผ่านมา
ซึ่งใกล้เคียงกับระยะเวลาที่บริษัทฯ ให้เครดิตเทอมกับลูกหนี้ทางการค้า ส่วนวงจรเงินสด
ตั้งแต่จ่ายเงินซื้อวัตถุดิบรวมกับเวลาที่ขายสินค้าถึงวันที่ได้รับเงินค่าขายสินค้าเป็นเวลา 36 วัน
ซึ่งดีกว่าปีที่แล้ว ซึ่งมีระยะเวลา 39 วันต่อ 1 รอบ เสมือนหนึ่งบริษัทฯ และบริษัทย่อย
มีวงจรเงินสดประมาณ 10 รอบใน 1 ปี

ในรอบปี 2554 บริษัทฯ และบริษัทย่อย มีอัตรากำไรจากการดำเนินงานต่อรายได้รวม เท่ากับ
10.91 % ซึ่งน้อยกว่าปีที่แล้ว ซึ่งมีจำนวน 21.98 % เนื่องจาก 3 ปัจจัยหลัก ประการแรกคือ
องค์ประกอบของกำไรขั้นต้นลดลง 4.83 % จากสาเหตุสาขาของบริษัทฯ เปลี่ยนประเภทธุรกิจ
ตามที่ได้กล่าวไว้ข้างต้นแล้ว
ประการต่อมาคือปีนี้ไม่มีกำไรพิเศษที่เกิดขึ้นครั้งเดียวจากการขายที่ดินบางส่วนของบริษัทย่อย
องค์ประกอบลดลง 5.0 % ประการสุดท้าย ส่วนแบ่งกำไรจากบริษัทร่วมลดลง องค์ประกอบลดลง
2.66 % สาเหตุหลักคือ ต้องรับรู้ขาดทุนของโรงไฟฟ้า Yunnan Energy Qujing-Union Power
Co.,Ltd. ซึ่งมีรายละเอียดกล่าวไว้ในหัวข้อกำไรจากการดำเนินงาน

ส่วนด้านนโยบายโครงสร้างทางการเงิน อัตราส่วนหนี้สิน ต่อส่วนของผู้ถือหุ้นเท่ากับ 0.33 ต่อ 1
เท่า ซึ่งสูงกว่าปีที่ผ่านมาเล็กน้อย ที่มีอัตราส่วน 0.21 ต่อ 1 เท่า
ซึ่งแสดงถึงแหล่งที่มาของเงินจากส่วนของเจ้าหนี้ยังมีน้อยมาก
เมื่อเทียบกับแหล่งที่มาของเงินจากส่วนของผู้ถือหุ้น ดังนั้น
ถ้าหากมีโครงการใหม่ที่ต้องการใช้แหล่งที่มาของเงินจากเจ้าหนี้
ยังสามารถดำเนินการได้อีกพอสมควร เนื่องจากสัดส่วนของหนี้สินยังมีน้อยมาก

นอกจากนี้ อัตราส่วนความสามารถในการชำระดอกเบี้ยอยู่ที่ 55.45 เท่า แสดงถึงบริษัทฯ
และบริษัทย่อย มีกระแสเงินสดหมุนเวียนอย่างเพียงพอ ในการชำระดอกเบี้ยให้เจ้าหนี้ได้ครบถ้วน

อัตราส่วนผลตอบแทนต่อส่วนของผู้ถือหุ้นเท่ากับ 4.94 %
ซึ่งสูงกว่าอัตราผลตอบแทนจากอัตราดอกเบี้ยเงินฝากประจำของสถาบันการเงิน
เมื่อพิจารณาถึงเงินปันผลที่คาดว่าจะจ่ายให้กับผู้ถือหุ้น อัตราหุ้นละ1.50 บาท ซึ่งคิดเป็น 59.18 %
ของกำไรสุทธิตามวิธีราคาทุน ซึ่งเป็นไปตามนโยบายอัตราการจ่ายเงินปันผลของบริษัทฯ
คือไม่ต่ำกว่าหนึ่งในสามของกำไรสุทธิตามวิธีราคาทุน

  4.2.3 เรื่องระยะเวลาครบกำหนดของหนี้ระยะสั้นที่มีผลต่อสภาพคล่องของบริษัท

บริษัทฯ และบริษัทย่อยมีเงินกู้ยืมระยะสั้น 449.59 ล้านบาท
มีส่วนของเงินกู้ยืมระยะยาวที่ถึงกำหนดชำระภายในหนึ่งปี จำนวน 226.71 ล้านบาท
มีส่วนของหนี้สินตามสัญญาเช่าการเงินที่ถึงกำหนดชำระภายในหนึ่งปี 60.82 ล้านบาท
มีเงินรับฝากจากกิจการที่เกี่ยวข้องกัน 40.74 ล้านบาท มีภาระภาษีเงินได้นิติบุคคลที่ต้องชำระ
45.19 ล้านบาท และหนี้สินหมุนเวียนอื่นๆ อีก 57.73 ล้านบาท รวมเป็น 880.78 ล้านบาท
ที่อาจต้องชำระภายใน 1 ปี แต่เมื่อเทียบกับสินทรัพย์สภาพคล่องของรายการเงินสด
และรายการเทียบเท่าเงินสด ซึ่งสามารถใช้ได้ทันทีมีจำนวน 4,368.51 ล้านบาท หรือคิดเป็น
495.98 % ของหนี้ระยะสั้นดังกล่าว แต่ถ้ารวมส่วนของเจ้าหนี้การค้า และเจ้าหนี้ทรัสต์รีซีทอีก
1,614.47 ล้านบาท จะรวมเป็นหนี้สินหมุนเวียนทั้งหมด 2,495.26 ล้านบาท
สินทรัพย์สภาพคล่องที่เป็นเงินสด และรายการเทียบเท่าเงินสด จะเป็น 175.07 %
ของหนี้สินหมุนเวียนทั้งหมด แสดงถึงบริษัทฯ
มีสภาพคล่องเพียงพอที่จะชำระหนี้ระยะสั้นที่จะถึงกำหนดภายใน 1 ปี
หรือหนี้สินหมุนเวียนทั้งหมดครบถ้วนทันที โดยยังเหลือสภาพคล่องส่วนเกินเหลืออยู่อีก 75.07 %
ดังนั้น บริษัทฯ จึงมีสัดส่วนของหนี้ระยะสั้นที่เหมาะสม ถ้าชำระหนี้ทั้งหมดทันที
จะไม่มีผลกระทบต่อสภาพคล่องของบริษัทฯ

ดังนั้น เมื่อคำนึงถึงมูลค่าและระยะเวลาของแหล่งการได้มา
และใช้จ่ายไปของกระแสเงินทุนระยะสั้นนั้นมีความเหมาะสมและสอดคล้องกัน

4.3 รายจ่ายลงทุน

ในรอบปี 2554 บริษัทฯ และบริษัทย่อย มีรายจ่ายลงทุนแบ่งเป็น ธุรกิจในประเทศ
และธุรกิจต่างประเทศ รวม 968 ล้านบาท

สำหรับธุรกิจในประเทศ เป็นการลงทุนเพิ่มใน เครื่องจักร อุปกรณ์ ระบบงาน
ซึ่งใช้ในการขยายกำลังการผลิต หรือปรับปรุงสายการผลิต ของกลุ่มธุรกิจ พลาสติก ยาง โลหะ
สิ่งทอ รวม 680 ล้านบาท และเป็นอุปกรณ์ให้เช่าทางการค้าประมาณ 56 ล้านบาท

สำหรับธุรกิจต่างประเทศ มีการลงทุนซื้ออสังหาริมทรัพย์เพื่อให้เช่า 128 ล้านบาท
ลงทุนเพิ่มในธุรกิจสิ่งทอเพื่อปรับปรุงการย้ายโรงงาน 35 ล้านบาท
ซื้ออุปกรณ์เพิ่มในโรงไฟฟ้าที่เป็นบริษัทย่อยของบริษัทฯ ประมาณ 69 ล้านบาท

4.4 แหล่งที่มาของเงินทุน

4.4.1 โครงสร้างเงินทุนของบริษัทฯ ณ วันที่ 31 ธันวาคม 2554 จากงบการเงินรวมของบริษัทฯ
และบริษัทย่อย มีหนี้สินรวม 5,104.29 ล้านบาท ส่วนของผู้ถือหุ้นของบริษัทฯ 15,408.28 ล้านบาท
สัดส่วนหนี้สินต่อส่วนของผู้ถือหุ้น เท่ากับ 0.33 ต่อ 1 เท่า ดังนั้น
แหล่งที่มาของเงินทุนจากส่วนของหนี้สินมีสัดส่วนที่น้อยมากเมื่อเทียบกับส่วนของทุน
ถ้าหากเปรียบเทียบกับกิจการอื่นในอุตสาหกรรม ส่วนใหญ่จะมีอัตราส่วนอยู่ประมาณ 1.5 หรือ 2 ต่อ
1 เท่า แสดงถึงสัดส่วนหนี้สินของบริษัทฯ ยังอยู่ในระดับต่ำ ดังนั้น เจ้าหนี้ของบริษัทฯ
จึงมีความเสี่ยงน้อยมากเรื่องการได้รับชำระหนี้จากบริษัทฯ ในอนาคต
ถ้าหากมีการขยายธุรกิจเพิ่มอีก บริษัทฯ สามารถจัดโครงสร้างกู้ยืมเงินหรือเพิ่มหนี้สินได้อีก
โดยยังอยู่ในระดับโครงสร้างเงินทุนที่เหมาะสมและไม่เสี่ยงมาก

  4.4.2 หนี้สิน

หนี้สินของบริษัทฯ และบริษัทย่อย แบ่งเป็นหนี้สินหมุนเวียน 2,495.26 ล้านบาท
และหนี้สินไม่หมุนเวียน 2,609.03 ล้านบาท รวมหนี้สิน 5,104.29 ล้านบาท

หนี้สินหมุนเวียน แบ่งเป็น เงินกู้ยืมระยะสั้นจากธนาคาร 449.59 ล้านบาท มีเจ้าหนี้ทรัสต์รีซีท
52.32 ล้านบาท เจ้าหนี้ทางการค้าและเจ้าหนี้อื่น 1,562.15 ล้านบาท
ซึ่งจะมีการชำระตามระยะเวลาที่กำหนด
ทั้งนี้สอดคล้องกับการรับชำระเงินจากลูกหนี้การค้าที่เป็นปกติธุรกิจของการดำเนินงาน
รวมทั้งการรับชำระจากลูกหนี้อื่นๆ ด้วย ซึ่งมีจำนวนเงินใกล้เคียงกับเจ้าหนี้การค้า และเจ้าหนี้อื่น
นอกจากนี้ มีส่วนของเงินกู้ยืมระยะยาวที่ถึงกำหนดชำระภายใน 1 ปี 226.71 ล้านบาท
และหนี้สินระยะสั้นที่ถึงกำหนดชำระภายใน 1 ปี จำนวน 60.82 ล้านบาท
และมีเจ้าหนี้ระยะสั้นประเภทหนี้สินหมุนเวียนอื่นๆ อีก 143.66 ล้านบาท
ซึ่งหนี้สินระยะสั้นข้างต้นทั้งหมดมีสัดส่วนต่อหนี้สินรวมเท่ากับ 48.89 % แต่บริษัทฯ
มีอัตราส่วนสภาพคล่องหมุนเร็วต่อหนี้สินหมุนเวียนเท่ากับ 2.61 ต่อ 1 เท่า ดังนั้น บริษัทฯ
และบริษัทย่อยมีสภาพคล่องเพียงพอในการชำระหนี้เมื่อถึงกำหนดอย่างครบถ้วน
ไม่มีการกู้เงินระยะสั้นเพื่อใช้ผิดประเภทในการลงทุนระยะยาว

ณ วันที่ 31 ธันวาคม 2554 บริษัทฯ
มีเงินกู้ยืมระยะยาวซึ่งหักสุทธิจากส่วนที่ถึงกำหนดชำระภายในหนึ่งปีแล้ว จำนวน 2,291.29
ล้านบาท ซึ่งส่วนมากเป็นเงินกู้ยืมระยะยาวของบริษัทย่อยในต่างประเทศ เพื่อรองรับการลงทุนเพิ่ม
โดยมีอัตราดอกเบี้ยอิงกับอัตราดอกเบี้ยของธนาคารในประเทศจีน
มีระยะเวลาครบกำหนดชำระคืนในปี 2555 และ 2556 บริษัทฯ
ไม่มีหลักประกันต่อภาระหนี้สินดังกล่าว ทั้งนี้ภายใต้สัญญากู้ยืมเงินได้ระบุข้อปฏิบัติ
และเงื่อนไขทางการเงินบางประการ เช่น การดำรงอัตราส่วนหนี้สินรวมต่อส่วนของผู้ถือหุ้น
และข้อจำกัดในการจำหน่าย จ่าย โอน ทรัพย์สินที่มีความสำคัญต่อการดำเนินงานของบริษัทฯ

สำหรับเรื่องความสามารถในการชำระดอกเบี้ย และหนี้สินที่จะครบกำหนดชำระภายใน 1 ปี ของปี
2554 เท่ากับ 1.13 เท่า บริษัทฯ จึงมีความมั่นใจในการบริหารสภาพคล่องเพื่อชำระส่วนของเงินกู้
ตลอดจนหนี้อื่นๆ ที่จะครบกำหนดชำระภายใน 1 ปี และดอกเบี้ยจ่าย
ภายในแต่ละช่วงเวลาที่จะครบกำหนดชำระได้ครบถ้วน

4.4.3 ส่วนของผู้ถือหุ้น

ตามงบการเงินรวม ณ วันที่ 31 ธันวาคม 2554 ส่วนของผู้ถือหุ้นของบริษัทฯ มีจำนวน 15,408.28
ล้านบาท เพิ่มขึ้น 949.87 ล้านบาท เมื่อเทียบกับสิ้นปี 2553 ซึ่งมีจำนวน 14,458.41 ล้านบาท
(ปรับปรุงใหม่ตามมาตรฐานการบัญชีที่บังคับใช้ตั้งแต่ 1 มกราคม 2554 เป็นต้นไป)
สาเหตุของการเปลี่ยนแปลงเกิดจาก

- ส่วนที่เกี่ยวกับผลการดำเนินงาน บริษัทฯ มีกำไรสุทธิเพิ่มขึ้น 738.08 ล้านบาท
และในระหว่างปีตามมติที่ประชุมผู้ถือหุ้น มีการจัดสรรกำไรเป็นเงินปันผลจ่าย 525 ล้าบาท
ซึ่งทำให้ส่วนของผู้ถือหุ้นเพิ่มขึ้น 738.08 ล้านบาท และลดลง 525 ล้านบาทตามลำดับ

- ในส่วนที่ไม่ใช่เกิดจากผลการดำเนินงานจริง คือการรับรู้กำไร (ขาดทุน)
ในส่วนของผู้ถือหุ้นรวมเพิ่มขึ้น 736.79 ล้านบาท ประกอบด้วย

1. รับรู้กำไรส่วนเกินทุนจากการปรับมูลค่าเงินลงทุนในหลักทรัพย์เผื่อขายให้เท่ากับราคาตลาด
ซึ่งยังไม่ใช่กำไรที่เกิดขึ้นจริง สุทธิแล้วทั้งปีเพิ่ม 41.69 ล้านบาท

2. มีผลต่างจากการแปลงค่างบการเงินของงบต่างประเทศ ซึ่งเกิดจากผลต่างอัตราแลกเปลี่ยน
มีผลทำให้ส่วนของผู้ถือหุ้นเพิ่มขึ้น 691.8 ล้านบาท

3. ในงบของบริษัทย่อยในต่างประเทศ มีการเปลี่ยนแปลงส่วนของสำรองอื่นในส่วนของผู้ถือหุ้น
ลดลง 14.24 ล้านบาท

4. รายการปรับปรุงบวกกลับเงินปันผลจ่ายสำหรับหุ้นของบริษัทฯ
ที่ถือโดยบริษัทย่อยตามมาตรฐานการบัญชี จำนวน 17.54 ล้านบาท

ตามที่กล่าวข้างต้น รวมกันแล้ว ทำให้ส่วนของผู้ถือหุ้นเพิ่มขึ้น 949.87 ล้านบาท
ทำให้ส่วนของผู้ถือหุ้นของบริษัทฯ ณ 31 ธันวาคม 2554 มีจำนวนเงิน 15,408.28 ล้านบาท

4.5 ปัจจัยและอิทธิพลหลักที่อาจมีผลต่อการดำเนินงานหรือฐานะการเงินในอนาคต

ตามที่ธุรกิจหลักในปัจจุบันคือการลงทุน ดังนั้น รายได้หลักคือเงินปันผลจากบริษัทที่ไปลงทุน
ซึ่งมีทั้งการลงทุนภายในและภายนอกประเทศ
ปัจจัยและอิทธิพลหลักที่อาจมีผลกระทบต่อผลการดำเนินงานของบริษัทฯ ในอนาคต คือ

1. การลงทุนในธุรกิจพลังงานภายในประเทศ ในบริษัท ราชบุรีเพาเวอร์ จำกัด (RPCL)
ซึ่งบริษัทฯ ลงทุนร้อยละ 10 ของทุนจดทะเบียน เป็นเงินลงทุนจำนวน 732.50 ล้านบาท
ประเภทธุรกิจคือ ผลิตกระแสไฟฟ้าด้วยกำลังการผลิต 1,400 เมกะวัตต์
ขายให้กับการไฟฟ้าฝ่ายผลิตแห่งประเทศไทย บริษัทฯ ได้รับเงินปันผลตั้งแต่ปี 2553 เป็นต้นมา
การจัดสรรเงินปันผลอิงกับผลกำไรสุทธิของบริษัทนั้นๆ
ขณะนี้มีโอกาสค่อนข้างแน่นอนที่มาตรฐานการบัญชีระหว่างประเทศ
ในส่วนของการตีความเรื่องสัญญาเช่า และธุรกิจสัมปทานบริการ จะบังคับใช้ในปี 2556
ซึ่งอาจทำให้วิธีการบันทึกบัญชีของบริษัท RPCL ต้องเปลี่ยนแปลง และมีผลทำให้กำไรสุทธิในปีแรกๆ
ลดน้อยลงจากประมาณการเดิม อนึ่ง เงินปันผลที่ RPCL
จะจ่ายให้ผู้ถือหุ้นอาจลดน้อยกว่าที่ประมาณการไว้ ทำให้มีผลกระทบต่อรายได้เงินปันผลรับของบริษัทฯ
อาจลดน้อยลงตามไปด้วย

2. ราคาถ่านหินในตลาดโลกเพิ่มสูงขึ้นตามราคาพลังงาน
มีผลต่อต้นทุนของโรงไฟฟ้าที่ประเทศจีนที่บริษัทฯ ไปลงทุน ซึ่งใช้ถ่านหินเป็นเชื้อเพลิง
แต่ด้วยราคาขายไฟฟ้าไม่สามารถปรับขึ้นราคาได้เท่ากับสัดส่วนของต้นทุนที่เพิ่มขึ้น
ทำให้บางโรงงานขาดทุน หรือกำไรลดน้อยลง ดังนั้นอาจจะกระทบเงินปันผลรับในอนาคตด้วย
เหตุการณ์นี้เกิดจากปัจจัยภายนอกที่ไม่สามารถควบคุมได้ ดังนั้นบริษัทฯ
จะพิจารณาผลกระทบเป็นแต่ละกรณี และดำเนินการตามความเหมาะสมของแต่ละสถานการณ์

ในส่วนของธุรกิจอสังหาริมทรัพย์ในประเทศจีน ตามประมาณการคาดว่าโครงการในระยะที่ 1
จะสามารถโอนให้ผู้ซื้อเรียบร้อยภายในปี 2555 ซึ่งจะทำให้บริษัทฯ
สามารถรับรู้รายได้บางส่วนนี้ในปี 2555 ส่วนระยะที่ 2 และ 3
จะมีการดำเนินตามแผนในช่วงต่อไป

3. เหตุการณ์อุทกภัยที่อาจเกิดขึ้นอีกในปี 2555 ทำให้บริษัทในกลุ่มในเขตบางชัน
ต้องลงทุนสร้างแนวป้องกันน้ำท่วมอย่างถาวร อาจมีค่าใช้จ่ายจากการนี้ประมาณ 50 ล้านบาท
แบ่งเฉลี่ยให้บริษัทฯ ที่อยู่ในพื้นที่รับภาระค่าใช้จ่ายที่เกี่ยวข้อง ซึ่งมีผลทำให้กำไรอาจน้อยลง
เงินปันผลจ่ายอาจน้อยลงตามสัดส่วน

5. ค่าตอบแทนของผู้สอบบัญชี

5.1 ค่าตอบแทนจากการสอบบัญชี (Audit fee)

ผู้สอบบัญชีของบริษัทฯ และบริษัทย่อย ประจำปี 2554 คือ นายณรงค์ พันตาวงษ์ และนายเติมพงษ์
โอปนพันธุ์ ซึ่งสังกัด บริษัท สำนักงานเอินส์ท แอนด์ ยัง จำกัด

ผู้สอบบัญชีดังกล่าว มีความเป็นอิสระ และไม่มีความสัมพันธ์ใดๆ และ/หรือ ไม่มีส่วนได้เสียกับบริษัทฯ
บริษัทย่อย ผู้บริหาร หรือผู้ถือหุ้นรายใหญ่ กรรมการ หรือ บุคคลที่เกี่ยวข้องกับบุคคลดังกล่าว
อีกทั้งเป็นผู้สอบบัญชีที่ได้รับความเห็นชอบจากสำนักงานคณะกรรมการกำกับหลักทรัพย์และตลาดหลักทรัพย์
(ก.ล.ต.)

ในวาระเสนอแต่งตั้งผู้สอบบัญชี ในการประชุมสามัญผู้ถือหุ้นประจำปี
มีการเสนอรายชื่อผู้สอบบัญชีไว้อย่างน้อย 3 คน ซึ่งสังกัดสำนักงานสอบบัญชีเดียวกัน
โดยรายชื่อทั้งหมดที่เสนอมีคุณสมบัติครบถ้วนตามที่สำนักงาน ก.ล.ต.กำหนด
และแจ้งความเป็นอิสระตามที่กล่าวไว้ในวรรคข้างต้นให้ผู้ถือหุ้นทราบด้วย

ในรอบปี 2554 บริษัทฯ และบริษัทย่อย จ่ายค่าตอบแทนการสอบบัญชีให้แก่ สำนักงาน เอินส์ท แอนด์
ยัง จำกัด ซึ่งเป็นสำนักงานที่ผู้สอบบัญชีของบริษัทฯ และบริษัทย่อย สังกัด เป็นจำนวนเงินรวม
7,820,000.-บาท บริษัทฯ และบริษัทย่อย ไม่มีการจ่ายค่าสอบบัญชีให้กับผู้สอบบัญชีโดยตรง
หรือบุคคลหรือกิจการที่เกี่ยวข้องกับผู้สอบบัญชี หรือสำนักงานสอบบัญชีอื่นที่ผู้สอบบัญชีสังกัด

2.  ค่าบริการอื่น (Non-audit fee)

ในรอบปี 2554 บริษัทฯ และบริษัทย่อย ไม่มีการจ่ายค่าบริการอื่น (Non-audit fee)
หรือไม่มีงานบริการอื่นที่ยังไม่แล้วเสร็จ ที่จะต้องจ่ายในปีถัดไป ให้กับผู้สอบบัญชี หรือ
สำนักงานสอบบัญชี เอินส์ท แอนด์ ยัง จำกัด หรือ บุคคลหรือกิจการ ที่เกี่ยวข้องกับผู้สอบบัญชี
และสำนักงานสอบบัญชีอื่นที่ผู้สอบบัญชีสังกัด